Чаңгыр-Таш акиташ кени
Чаңгыр-Таш акиташ кени  Жалал-Абад облусунун Сузак районунда, Чаңгыр-Таш кыштагынан 5  км чыгыш тарапта, Карадарыянын оң өйүзүндө, деңиз деңгээлинен 800–1100 м бийиктикте. 1957-ж. «Средазгеолнеруд» трести, 1960-ж. Түштүк Кыргыз геол. экспедициясы чалгындоо ишин жүргүзгөн. Кен аймагын палеоген-неогендин чөкмө тектери түзөт. Пайдалуу акиташ теги ортосу мергель жана мергелдүү чопо менен бөлүнгөн катмардан турат. Алардын калыңдыгы 20–26 м, узундугу 3 кмге созулат. Акиташ теги боз жана ачык боз түстө, нык, массивдүү, майда бүртүкчөлүү, майда жаракалар менен тилмеленген. Курамындагы кальций кычкылы 43,6–47,5%, магний кычкылы 4,5–8,5%. 1000°Сге чейин ысытып, өчүргөндөн кийин I сорттогу аз магнезийлүү курулуш акисин алууга болот. Өчүрүлгөн 1 кг акиден 2,25–2,3 л эринди чыгат; эрибей калган таш 3,8–4,2%. Запасы А+В+С1 категориясы боюнча 6180 миң т.

Колдонулган адабияттар
 Кыргызстандын кен байлыгы: Энциклопедиялык окуу куралы/Мамлекеттик тил жана энциклопедия борбору. Бишкек – 2004, ISBN 9967-14-009-7
 Кыргызстандын кен байлыктары